हमारे देश के नेता यह क्यों नहीं समझते कि अगर राष्ट्रीय घटनाओं को याद नहीं किया जाएगा तो उनका अर्थ नहीं रह जाएगा। मुझे यह जानकर बहुत अफसोस हुआ कि कांग्रेस के एक नेता ने करगिल की जीत को बीजेपी से जोड़कर कहा कि सरकार विजय दिवस को बड़े स्तर पर नहीं मनाएगी। सरकार याद करे या न करे, मेरे बेटे रॉबिन (शहीद कैप्टन विजयंत) को जनता भरपूर याद कर रही है। मैंने विजयंत के नाम पर एक वेब साइट बनाई है www.captainvijyantthapar.com इस साइट पर मुझे हर रोज दस-बारह मेल मिल जाते हैं। पिछले दस सालों में मेरे पास देश विदेश से लोगों की हजारों चिट्ठियां आई हैं। एक मेल में पाकिस्तानी सेना के एक कैप्टन ने लिखा है - 'आपका देश सौभाग्यशाली है जहां विजयंत जैसा सिपाही पैदा हुआ।' ऐसे हजारों भावुक उद्गार हैं, जिन्हें मैंने सहेज कर रखा हुआ है। जब विजयंत शहीद हुआ तो उसकी अंतिम यात्रा में डेढ़ लाख से ज्यादा लोग शरीक हुए थे। मैंने शव यात्रा में एक लंगड़े को कई किलोमीटर तक साथ भागते देखा। एक आदमी धूल को बैठाने के लिए चल रही पानी गाड़ी के हॉज का मुंह पकड़े चलता रहा। मैंने एक भिखारी को अपनी सारी कमाई विजयंत के पार्थिव शरीर पर चढ़ाते देखा। मैं हर साल उस जगह जाता हूं जहां मेरा बेटा शहीद हुआ था। उस दुर्गम पहाड़ी पर मैंने एक छोटा-सा मंदिर स्थापित किया है।